Beszámoló a MIFKMT 39. Szakdolgozói Vándorgyűléséről

A Magyar Infektológiai és Klinikai Mikrobiológiai Társaság 39. Szakdolgozói Vándorgyűlését Miskolc-Tapolcán az Aurora Hotelben rendezte 2022.május 20-21-én.

A vándorgyűlés 2020-ban és 2021-ben is elmaradt a koronavírus járvány miatt, ezért nagy örömöt okozott, hogy lehetővé vált a személyes részvétel. A Magyar Infektológiai és Klinikai Mikrobiológiai Társaság ezúttal is támogatta az előadók részvételét.

A vendéglátó-rendező a Borsod-Abaúj-Zemplén Megyei Központi Kórház és Egyetemi Oktató Kórház Infektológiai Osztálya. Pap Tibor osztályvezető főorvos és Csóka-Laczik Laura főnővér.

A péntek délutáni érkezés és regisztráció után két csoportban idegenvezető segítségével körbesétáltuk a miskolctapolcai csónakázó tavat, elhaladva a Barlangfürdő és a Szikla kápolna mellett. A körséta végén egy retró hangulatú lángossütő mellett táborozott le a csapat, és a friss lángos a hozzá fogyasztott innivalóval új életet lehelt az utazástól kissé elcsigázott társaságba. A séta után, kis pihenést követően 18 órakor folytatódott az esti program.

A szálloda előadótermében Pap Tibor főorvos úr üdvözölte a résztvevőket, majd bemutatta Lakatos Botond doktort, a Magyar Infektológiai és Klinikai Mikrobiológiai Társaság újonnan megválasztott elnökét, aki köszöntötte a Vándorgyűlést. Előadásában („Szemelvények az infektológiából”) kitért az újabb járványok potenciális veszélyeire és a megfontolt antimikróbás kezelés szempontjaira.

Vacsora előtt Szécsi Viktória és Vízi Viktor duettje tánc-, film- és musical dalokkal szórakoztatta a hallgatóságot. A vacsorát követően DJ zenével éjfélig tartó önfeledt táncos kikapcsolódás következett, melyben az elmúlt két és fél év minden felgyülemlett feszültségét levezethették, akik kitartottak a zárás utolsó percéig.

Szombaton, május 21-én reggeli után 9 órakor kezdődött a tudományos program. Csóka-Laczik Laura osztályvezető főnővér köszöntötte a teltházas közönséget (130 résztvevő). Ezután Vas Mónika, a B.-A.-Z Megyei Központi Kórház ápolási igazgatója, üdvözlő beszéde hangzott el, melyben kiemelte az ápolóknak a COVID-pandémia alatt teljesített, elkötelezett hatalmas munkáját. Schneider Ferenc dr., leköszönő főtitkár megnyitó beszédében megemlékezett dr. Jákics József főorvosról (1929-2019.), aki 1980-ban útjára indította a Vándorgyűlést, és annak szellemi-szakmai mentora volt mindvégig. Örökségét a Társaság átvette, és folytatja. A folyamatosság szimbóluma a faragott vándorbot, melyet 2008-ban a nyíregyházi vándorgyűlés szervezői készíttettek, és azóta minden helyszínen egy szalaggal díszítenek.

A tudományos programra 13 előadás érkezett

1. Babarné Sz. Emese (Miskolc) „HCV borsodi módra” címmel az újonnan indult vírushepatitis-centrum munkáját mutatta be.
2. Radványi Ágnes (Budapest) „Cytokinek viharában” az őssejt-transzplantált betegek High flow Nasal O2 adagolással elért eredményekről tartott kitűnő előadást.
3. Doma Éva (Szombathely) a Neuroborreliosis ritka formáját, „myelitis transversa” esetét ismertette, amely a beteget tartós önkatéterezésre kényszerítette.
4. Benefi Szilvia (Budapest) allogén őssejt-transzplantált betegek vírusinfekcióinak célzott vírus-specifikus őssejt terápiájáról tartott izgalmas előadást. 2018-2022 között 112 betegnél végeztek ilyen terápiát (Adeno-, CMV, EBV JC/BK, Coronavirus).
5. Rehó-Gyarmati Éva (Debrecen) a debreceni Járványügyi Ellátó Központban a COVID 2. hullámában végzett klinikai vizsgálatról számolt be: több mint 20.000 járó és csaknem 5000 fekvő beteget láttak el. A *remdesivir* (Veklury) vizsgálatba 179 beteget vontak be, akik közül 163 meggyógyult. A vizsgálat hatalmas adminisztrációt igényelt (betegenként 60 oldal).
6. Szalai Erika (Szekszárd) ’Levegőt!” c. előadásában coronavírus járvány alatti ITO helyhiánya miatt bevezetett HFNO kezelés eredményeit ismertette. A nővérek kiképzése elengedhetetlen volt, orvos irányításával dolgoztak 10 készülékkel, melegített oxigénnel 30-60 liter/perc volumenig, folyamatos mobilizálással.
7. Csóka-Laczik Laura (Miskolc) „Tájkép csata után” osztályukat mutatta be a COVID alatt. Évente 2000 beteget ápolnak 10 orvossal, 35 névérrel, 3 ITO ággyal. Náluk is voltak kaotikus napok a telefonok miatt. Diszpécser szolgálat szervezte a hozzátartozók visszahívását, kegyeleti csoport működött a központi helyen. A személyzet teljesen kimerült.
Kávészünet után folytatódtak az előadások
8. Barsch Lászóné (Székesfehérvár)

Etiles, cirrhotikus beteg letális végű Streptococcus gallolyticus szepszisének esetét mutatta be.

1. Pálinkás Ilona (Budapest) „Hogyan oltjuk a pandákat?” előadásában szemléletesen bemutatta, milyen gyermekbarát környezetet teremtettek a gyermekek COVID-elleni oltásához, miként küzdötték le az oltástól való félelmet, hogyan jutalmazták a bátor gyermekeket („Panda” oklevelet kaptak).
2. Dendők Zsuzsanna (Miskolc) Ambulanciájuk sokszínűségét, fejlődését és a hat vizsgáló kialakítását mutatta be.
3. Hamucska György (Győr) „COVID-19 fertőzött vagy gyanús páciensek sürgősségi szemmel” előadásában a COVID alatt jelentkező gasztrointestinális vérzésekkel kapcsolatos tapasztalatokról beszélt.
4. Nagy Enikő (Szekszárd) „Hullámvasút – élet egy járványkórházban” c. előadásban részletesen megismertük, hogyan élték meg a járványkórház kijelölést, milyen átalakításokat, útvonalakat kellett kialakítani a COVID járvány alatt. Mottójuk: „*Mindent megoldunk, semmin sem lepődünk meg.*”
5. Iván Beáta (Miskolc) „Mit ér egy csepp víz? – gondolatok egy átirányított szakdolgozó tollából” előadása gyönyörű összefoglalója annak, amit az ápolók teljesítettek és éreztek a járvány alatt.

Záró szavaival Schneider Ferenc dr. nagyon sikeresnek értékelte a 39. Vándorgyűlést, amely kiváló lehetőséget nyújtott a COVID járvány alatt összegyűlt tapasztalatok megosztására, a felgyülemlett feszültség oldására. Megköszönte a vendéglátóknak – különösen Csóka-Laczik Laura osztályvezető ápolónőnek és nővéreinek - a kitűnő szervezést, az előadóknak a felkészülést.
A 2023. évi vándorgyűlés helyszíne Pécs lesz. A vándorbot eljuttatását a pécsiek akadályoztatása miatt Cseh Judit dr. (Szekszárd) vállalta. A Vándorgyűlés közös ebéddel ért véget.

Schneider Ferenc dr. 2022.05.22.